Jana Kirschner

Hudobné roky 1996 – 2001

Narodila sa v Martine. Hodiny spevu a klavíra navštevovala už v detstve. Svoje debutové CD Jana Kirschner vydala v r. 1996 ako sedemnásťročná pod veľkým vydavateľstvom Polygram/Universal. Na albume spolupracovali popredné muzikantské mená ako Marcel Buntaj, Andrej Šeban a Martin Gašpar, ale veľký komerčný úspech prišiel až s ďalšou nahrávkou, na ktorej sa už Jana predstavila nielen ako speváčka, ale aj ako autorka. Medzitým ešte v roku 1997 získala Jana za svoj debut cenu Hudobnej akadémie v kategórii Objav roka.

O dva roky neskôr v spolupráci s manažérom Jozefom Šebom vydala Jana Kirschner prelomový album V cudzom meste (1999) s úspešným rovnomenným singlom, kde spieva o svojich pocitoch z presťahovania z Martina do Bratislavy. Hitmi sa čoskoro stali aj ďalšie pesničky „Líška“, „Žienka domáca“, či „Modrá“, ktoré sa dlhodobo umiestňovali na prvých miestach popredných slovenských rozhlasových staníc. Vďaka albumu získala Jana Kirschner už v r. 1999 ocenenie troch najväčších rozhlasových staníc na Slovensku, Grand Prix Radio. V tom istom roku získala cenu Speváčka roka v diváckej ankete Zlatý slávik a denníkom Pravda bola zaradená medzi 10 osobností roka. Nasledovala reedícia albumu obohatená o päť nahrávok, vrátane živých záznamov z vystúpení. Hudobnou akadémiou bola nakoniec nominovaná v jedenástich kategóriách, pričom ako speváčka získala dve ocenenia: Umelec roka a Album roka. Producenti albumu si taktiež odniesli ocenenie v kategórii Producent roka. V tom čase sa už Jana objavovala na titulných stranách mnohých slovenských časopisov a aktívne sa zúčastňovala na väčšine relevantných hudobných podujatí.
Jane sa tiež začalo dariť v Česku hlavne vďaka spoluprácam s umelcami ako Miroslav Žbirka, Michal Horáček a Petr Hapka na albume Mohlo by tu být i líp.

Hudobné roky 2002 – 2005

V r. 2002 vydala Jana Kirschner tretí radový album s názvom Pelikán. Ten obsahoval štrnásť piesní tradične naspievaných v slovenskom i anglickom jazyku, okrem iného aj singlový duet s českým hudobníkom Davidom Kollerom, „Myslím na tebe“. Kirschner mala tiež stálu skupinu, ktorú tvorili hudobníci Peter Bič, Martin Gašpar, Martin Wittgruber, Robo Rist, Igor Ajdži Sabo a Michal Žaček. Album nadviazal na úspech predošlého počinu a český recenzent Honza Balušek ho označil ako „úkaz na poli československého popu, ktorý miestami ešte predstihuje počin v Cudzom meste.“ V tom istom roku piesňou Bude mi lehká zem, si Jana definitívne získala svoje miesto na českej hudobnej scéne a začala sa jej dlhoročná spolupráca s dvojicou Petr Hapka a Michal Horáček.

Po krátkej pauze prišla na trh s albumom Veci čo sa dejú (2004), ktorý prvýkrát obsahoval výhradne slovenské skladby. Jana sa na ňom opäť podieľala aj autorsky, vydanie sprevádzali pozitívne recenzie a ambície v podobe singlov mali skladby „Slnko“, „Na čiernom koni“ a „Okolo nás“. V r. 2005 Jana Kirschner stihla spolupracovať aj na bluesovom albume Jana Kirschner, Peter Lipa, Boboš Procházka.

Album Shine

Po práci na slovenských albumoch sa Jana Kirschner presťahovala do Londýna, kde po prijatí ponuky od vydavateľa Universal Music začala pracovať na novom štúdiovom albume Shine. Slovenská speváčka sa stala prvým interpretom z Česko-Slovenska, ktorého Universal nechal nahrať album pre zahraničný trh, s uznávanými hudobníkmi a anglickým producentom Rossom Cullumom (predchádzajúca spolupráca s interpretmi ako Tears for Fears, Enya, Tori Amos, Brian Ferry a ďalší). Celý projekt sa najprv vyvíjal nádejne. Nahrávacia firma Jane okrem špičkového tímu zaplatila na tri mesiace aj luxusný byt v centre mesta. Keď však album nebol dokončený v očakávanej lehote troch mesiacov, prenájom bytu bol ukončený a Jana musela v nahrávaní pokračovať z vlastných úspor a skončila na okraji Londýna v byte s ďalšími spolubývajúcimi. Album nakoniec vyšiel v 16 krajinách, Jana Kirschner odohrala koncerty vo Veľkej Británii aj vo Švédsku, ale komerčné očakávanie vydavateľstva nenaplnil. Na domácom trhu sa stala singlovou skladbou rovnomenná „Shine“ a nahrávka priniesla speváčke aj niekoľko pochvalných domácich recenzií.

Krajina rovina

Medzi ďalšiu tvorbu Jany Kirschner patrí aj titulná skladba k filmu Pokoj v duši za ktorú v r. 2009 získala ocenenie Rádioslávika za najhranejšiu skladbu v slovenských rádiách. Skladba bola ocenená aj ako „Hit roka“ (2009) v ankete Slovenský Slávik, pričom samotná Jana získala sošku Osobnosť televíznej obrazovky v kategórii „Speváčka roka“ za roky 2008, 2009 a 2010.
31. maja 2010 speváčke vyšiel album Krajina Rovina, a je naspievaný v slovenčine. Album produkoval hudobník, skladateľ a producent Eddie Stevens. Prvý singel zo štúdiovky Krajina Rovina sa volá „Keby si bol môj“.

Projekt Moruša

Projekt Moruša je prvým, ktorý vznikol po rozlúčke s vydavateľstvom Universal Music. Jana Kirschner ho nahrala s anglickým producentom a partnerom Eddiem Stevensom v roku 2013 a jeho prvá časť vyšla pod názvom Moruša Biela v novembri 2013 vo vydavateľstve Slnko records. Album sa čoskoro po jeho vydaní stal multiplatinovým a získal ceny Rádia_FM Radio_Head Awards v kategóriách World Music / Folk a Cena kritikov.
V roku 2014 vo vydavateľstve Slnko records vyšla Moruša Čierna, ktorá tak doplnila svojho predchodcu.
V roku 2015 si Jana dáva pauzu od nahrávania aj koncertovania a venuje sa svojej rodine. Medzitým ešte stihne získať v Rádiohlavách ďalšiu cenu kritikov v kategórii Album roka za Morušu Čiernu a postupne v nej zreje idea remixového diela, ktoré by prepájalo obidve Moruše. Tie sa opäť prebúdzajú k životu vďaka medzinárodnej zostave dvadsiatich hudobných producentov zo strednej Európy. Album vyskladaný z 12 trackov z obidvoch Moruší vychádza na jeseň 2015 a je podporený koncertným programom v ôsmich slovenských mestách.